सुकमा.यहां बुरकापाल और चिंतागुफा के बीच नक्सलियों ने सीआरपीएफ जवानों पर हमला किया। न्यूज एजेंसी पीटीआई के मुताबिक हमले में 24 जवान शहीद हो गए। घायल जवान शेर मोहम्मद ने बताया, “नक्सलियों की तादाद करीब 300 थी। उन्होंने पहले गांववालों को हमारी लोकेशन का पता करने के लिए भेजा और फिर हमला बोला।” ये इलाका दोरनापाल से 38 किमी दूर है। हमले के बाद छत्तीसगढ़ के सीएम रमन सिंह ने अपना दिल्ली दौरा बीच में ही रोक दिया है और रायपुर के लिए रवाना हो गए हैं। उन्होंने इमरजेंसी मीटिंग बुलाई है। बुरकापाल में सड़क का काम लंबे अरसे से बंद था, लेकिन सीआरपीएफ की सिक्युरिटी में इसका काम फिर शुरू हुआ। सोमवार को सीआरपीएफ के जवान जब खाना खा रहे थे, उस वक्त नक्सलियों ने घात लगाकर हमला कर दिया। जिसमें 24 जवान शहीद हो गए। गंभीर रूप से घायल जवानों को हेलिकॉप्टर के जरिए रायपुर भेजा गया है। घायलों में एएसआई आरपी हेमबरम, एचसी राम मेहर, सिटी स्वरूप कुमार, सिटी मोहिंदर सिंह, सीटी जितेंद्र कुमार की हालत ज्यादा सीरियस है। सीटी शेर मोहम्मद, सिटी लाटो ओरोन की हालत खतरे से बाहर बताई जा रही है।